Line Barfod (EL), 2002-04-24:
Som det vel tydeligt er fremgået af den tidligere debat, mener Enhedslisten, at der er meget store problemer omkring det forslag, vi behandler i dag, og også omkring hele tilblivelsesmåden.
Der er tale om en rammeafgørelse fra EU, og hvis først vi siger ja til den fra Folketingets side, kan vi ikke bagefter gå ind og ændre på dele af den, fordi den vedtages med enstemmighed i EU. Jeg er så rystet over det forslag, der ligger her, og over at partier, der normalt taler om, hvor vigtigt det er, at vi har lovkvalitet og retssikkerhed, kan være med til det her.
Som jeg sagde tidligere, har jeg læst det igennem flere gange for at at være sikker på, at jeg nu har forstået det.
Jeg har også spurgt andre, der har forstand på det, og har også kigget på den svenske debat, hvor man jo har haft tilsvarende debatter, og hvor forslaget til rammeafgørelse var lige ved at falde, fordi der var mange, også blandt de borgerlige, der mente, at det her simpelt hen var for vidtgående, og fordi man ikke kan overskue omfanget.
Jeg vil gerne sige til hr. Morten Østergaard, at Enhedslisten ikke kan tilslutte sig det her forslag.
Men ligesom vi støtter Den Internationale Krigsforbryderdomstol, så støtter vi også, at man generelt arbejder på at udvikle en international retsorden.
Vi støtter, at vi har udleveringsaftalerne med de andre nordiske lande.
Det kan godt være, at vi om nogle år, når man får arbejdet det her igennem, skal udvide mulighederne for at udlevere også danske statsborgere, der har begået forskellige forbrydelser, til forskellige lande.
Men det skal være på et ordentligt grundlag.
Jeg tror ikke, at der er en eneste af de forbrydelser, der er oplistet på positivlisten, som defineres ens i EU-landene.
Selv hvad angår en forbrydelse som drab, er der forskel, også imellem de nordiske lande for den sags skyld, på, hvad der er omfattet, og hvad der ikke er omfattet.
Vi har forskellige opfattelser af forsøg.
Vi har forskellige opfattelser af medvirken.
Så det er meget uoverskueligt, hvad det egentlig er vi siger ja til med denne her bestemmelse, og jeg kan simpelt hen ikke forstå, hvordan man kan være med til at kriminalisere så omfattende, som vi gør her, når man tænker på, hvor grundig en debat vi normalt har, bare når vi skal udvide kriminaliseringen en lille bitte smule i den danske straffelov.
Så talte hr. Lars Barfoed om, at han formodede, at forbrydelserne på positivlisten defineredes ens.
For os i Enhedslisten er det ikke nok, at vi formoder, når vi går ind
og kriminaliserer.
For os er det faktisk vigtigt, at vi ved, hvad det er, vi kriminaliserer, at borgeren har mulighed for at vide, om den handling, man foretager, er kriminel eller ej, om en, der hjælper en kvinde med at få abort, kan risikere at blive straffet, hvis Irland får hende udleveret.
Det er vigtigt for os, at det ikke er op til regeringens vilkårlighed, om man udleverer eller ej, men at der er nogle helt klare regler for, om man bliver udleveret eller ej, og hvilke forbrydelser man kan udleveres for, eller man ikke kan udleveres for.
Vi kan bare se på den ene af forbrydelserne her på listen, terrorisme, hvor vi foreløbig har brugt så lang tid på her i Folketinget på at indkredse og debattere, hvad det egentlig er den går ud på, og vi er langtfra nået til en klarhed endnu om, hvad der egentlig ligger i det begreb.
Vi risikerer med det her, at en lang række af de handlinger, som det er lovligt at foretage i Danmark, eller som vi i hvert fald vurderer har en meget lille strafbarhed, f.eks. omkring forskellige aktivister, miljøaktivister, fredsaktivister og andre, at det nu bliver strafbart, at faglige aktivister kan risikere, at en del af det, de laver, bliver strafbart, og at de vil kunne udleveres til andre lande.
Vores bekymring gælder lige så meget folk fra de andre EU-lande, der vil kunne forlanges udleveret af Danmark for at have begået noget, som er strafbart i Danmark, men ikke nødvendigvis er strafbart i det land, hvor de har begået forbrydelsen, men noget, som vi altså af en eller anden grund finder krænker os, og derfor vil vi have det straffet.
Det her mener vi altså er så omfattende, at det bliver vi nødt til at få grundigt gennemarbejdet, før man kan lave noget så omfattende.